《念奴娇·素娥不老》
宋代·佚名

素娥不老，才胜赏中秋、无边月色。又报仙翁来桂苑，连庆生申佳节。玉宇无尘，金茎有露，对景成三绝。重阳近也，黄花香入瑶席。尽说湖海元龙，裕民堂上，几度吟梅雪。满眼阴阴甘棠树，消得寿同南极。八桂难留，九芝促觐，早露真消息。星辰听履，好看明岁今日。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。